অনিন্দ্য চট্টোপাধ্যায় পরিচালিত ‘প্রজাপতি বিস্কুট’-এর মুকুটে জুড়ল নতুন পালক। আগামী ১ ডিসেম্বর নেদারল্যান্ডসে স্ক্রিনিং হবে এই ছবি। এই উদ্যোগ নিয়েছে ‘আনন্দধারা’ নামক একটি সংস্থা। 
নেদারল্যান্ডসে যে সমস্ত প্রবাসী বাঙালি রয়েছেন, তাঁদেরকে বাংলার কথা মনে করিয়ে দিতেই এই উদ্যোগ নিয়েছে ‘আনন্দধারা’। এর আগে ‘প্রজাপতি বিস্কুট’ ছবিটি মিউনিখ, জার্মানি, ইউরোপেও পাড়ি দিয়েছে। 
ছবির গল্প নবদম্পতি অন্তর এবং শাঁওনকে নিয়ে। অন্তরের বন্ধুরা তাদের বাড়ির সামনে একটি কার্তিকের মূর্তি ফেলে চলে যায়। আর তার পরেই বাড়িতে হুলুস্থুল পড়ে যায়— কী ভাবে হবে কার্তিক পুজো! কিন্তু বাড়ির কর্ত্রী অর্থাৎ অন্তরের মা একেবারেই কার্তিক পুজোর পক্ষপাতী নন। তাঁর মতে বাড়িতে একজন ঠাকুরই থাকবেন, আর তিনি হলেন রবি ঠাকুর। একদিকে অন্তর-শাঁওনের একটু একটু করে বেড়ে ওঠা প্রেম, আর একদিকে কার্তিক ঠাকুরের পুজো— সব মিলিয়ে বিস্কুটের মতোই মুচমুচে এই ছবি। ছবিতে অন্তরের ভূমিকায় রয়েছেন আদিত্য সেনগুপ্তকে এবং শাওনের ভূমিকায় ইশা এম সাহা। 
উল্লেখ্য, এর আগে ‘আনন্দধারা’ তার দশর্কদের জন্য শিবপ্রসাদ মুখোপাধ্যায় ও নন্দিতা রায়ের ছবি ‘পোস্ত’-ক স্ক্রিনিং-এর আয়োজন করেছিলেন।